Ја те волим само за то
Мило Јововић 

Не волим те злато моје,
Рад' богаства ни рад блага,
Ја те волим само за то,
Јер си моме срцу драга.

Што ће мени благо пусто
И раскошни твоји двори,
То све може искра једна
У пепео да претвори.

Анђеоске очи твоје,
И свилена коса плава,
То је за ме све богаство,
То је моја срећа права.

И љубав је срећа,
За богаством ја не хрлим,
Само тебе јединицо
Да цијелим вјеком грлим.

Мило Јововић, „Словански свет “, број 9., у Бечу, 6. јула 1897., стр. 134. – 135.
Јововићеве пјесме 1897.